Citroën C-Elysée

Το Citroën C-Elysée είναι ένα μικρομεσαίο οικογενειακό αυτοκίνητο της κατηγορίας C, αποκλειστικά 4-πορτο σεντάν 3 όγκων, που παράγεται από τη γαλλική αυτοκινητοβιομηχανία Citroën, από τον Σεπτέμβριο του 2012.

Αρχικό μοντέλο 

 
Μεταξύ του 2008 και του 2012, υπήρξε και ένα άλλο μοντέλο με το ίδιο όνομα, που ανήκε επίσης στην μικρομεσαία κατηγορία C, αλλά διατέθηκε μόνο στην Κίνα. Συγκεκριμένα, είχε προέλθει από το παλαιότερο Citroën Elysée, ένα μικρομεσαίο αυτοκίνητο που κατασκευαζόταν από την Dongfeng Peugeot-Citroën Automobile, μια κοινοπραξία μεταξύ του γαλλικού ομίλου Groupe PSA (που τότε ονομαζόταν PSA Peugeot Citroën) και της κινεζικής Dongfeng Motor, από το 2002 έως το 2012, αποκλειστικά για την κινεζική εγχώρια αγορά. Το Elysée βασίστηκε στο αμάξωμα του Citroën ZX (το οποίο παρήχθη από το 1991 έως το 1998), ενώ το 2008 υπέστη μια ανανέωση και τότε μετονομάστηκε σε Citroën C-Elysée.

Εδώ να σημειωθεί ότι από το 1994 οι ξένες αυτοκινητοβιομηχανίες εξαναγκάζονταν, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία (50:50) με μια κινεζική εταιρεία προκειμένου να παράγουν αυτοκίνητα επί κινεζικού εδάφους, γλιτώνοντας έτσι τους φόρους εισαγωγής. Το κέρδος της Κίνας από αυτή τη κίνηση ήταν ότι οι τοπικές αυτοκινητοβιομηχανίες απέκτησαν τεχνολογική και επιχειρησιακή τεχνογνωσία στη παραγωγή αυτοκινήτων.

Από την 1η Ιανουαρίου 2022, ωστόσο, τα πράγματα άλλαξαν, με την Κίνα να επιτρέπει σε όλες τις ξένες αυτοκινητοβιομηχανίες να κατασκευάζουν, αν θέλουν, αυτοκίνητα στη Κίνα αποκλειστικά μόνες τους.

Σημερινό μοντέλο 

Το σημερινό C-Elysée αποκαλύφθηκε για πρώτη φορά στις 20 Ιουνίου 2012, ενώ παρουσιάστηκε επίσημα στο Σαλόνι Αυτοκινήτου του Παρισιού τον Σεπτέμβριο του 2012 και μπήκε τον ίδιο μήνα στη μαζική παραγωγή. Ειδικότερα στην Ελλάδα, παρουσιάστηκε και κυκλοφόρησε στις 10 Ιανουαρίου 2013.

Το μοντέλο είναι μια παράλληλη έκδοση του Peugeot 301 του 2012, που μάλιστα παρουσιάστηκε στο ίδιο Σαλόνι, ενώ και τα δύο εξελίχθηκαν με βάση το αυτοκίνητο πόλης Peugeot 208, που ανήκει στην κατηγορία Β, αλλά με μακρύτερο μεταξόνιο από αυτό του 208. Το C-Elysée και το 301 είναι σεντάν 3 όγκων και ανήκουν στο ανώτερο άκρο διαστάσεων της μικρομεσαίας κατηγορίας C, καθώς έχουν συνολικό μήκος 4,43 και 4,44 μέτρα αντίστοιχα, και το μεγαλύτερο μεταξόνιο στην κατηγορία τους, στα 2,65 μέτρα. Ιδιαίτερα μεγάλος είναι και ο χώρος αποσκευών τους, με όγκο 506 λίτρα.

Διαθεσιμότητα 

Και τα δύο κατασκευάζονται στη Βίγο της Ισπανίας, ως μοντέλα σχετικά χαμηλού κόστους, και προορίζονται κυρίως για αναπτυσσόμενες αγορές της Ασίας, της Αφρικής και της Λατινικής Αμερικής, καθώς και για τη Ρωσία και την Ουκρανία. Ωστόσο, εκδόσεις με πληρέστερο εξοπλισμό πωλούνται και σε χώρες όπου τα σεντάν 3 όγκων έχουν, παραδοσιακά, μεγάλη εμπορική απήχηση, όπως στην Ελλάδα, ενώ ειδικότερα το Citroën C-Elysée διατίθεται και σε αρκετές ακόμα χώρες της Ευρώπης. Για την ακρίβεια, στην Ελλάδα το C-Elysée παρουσιάστηκε στις 10 Ιανουαρίου 2013, όπως προαναφέρθηκε (με βασική τιμή τότε στα 11.990 ευρώ με την τότε ισοτιμία και σε τρία επίπεδα εξοπλισμού, Trend, Atraction και Exclusive), ενώ από το 2015 και στην Ισπανία και στην Πορτογαλία, και τον Μάρτιο του 2016 παρουσιάστηκε επίσης στη Γερμανία (με βασική τιμή τότε στα 12.590 €), στη Γαλλία (με βασική τιμή τότε στα 13.750 €) και στην Ιταλία.
 
Επίσης, από το 2014 και τα δύο μοντέλα παράγονται και στη Γουχάν, την πρωτεύουσα της επαρχίας Χουμπέι, Κίνα, για την εγχώρια αγορά. Μάλιστα τον Απρίλιο του 2016 η Citroën παρουσίασε στο Σαλόνι Αυτοκινήτου στο Πεκίνο και μια πλήρως ηλεκτροκίνητη έκδοση του μοντέλου, με την ονομασία E-Elysée.

Ενεργητική και παθητική ασφάλεια  

Όλα τα Citroën C-Elysée ευρωπαϊκών προδιαγραφών έφεραν εξ αρχής στάνταρ:
 
 4 αερόσακους: 2 μπροστινούς και 2 πλευρικούς στα μπροστινά καθίσματα, προστασίας πλευρών και κεφαλής (τύπου combo).
 Σύστημα Αντιμπλοκαρίσματος Τροχών (Anti-lock Braking System / ABS).
 Σύστημα ελέγχου πρόσφυσης (traction control system).
 Σύστημα Ηλεκτρονικού Ελέγχου Ευστάθειας (ΕSΡ).
 Βομβητή υπενθύμισης χρήσης ζώνης ασφαλείας για τον οδηγό.
 Προβολείς ομίχλης.
 Speed Limiter / Περιοριστής Ταχύτητας, για όταν ο οδηγός θελήσει να θέσει έναν προσωρινό «κόφτη» στη μέγιστη ταχύτητα οδήγησης.
 Μπροστινή ανάρτηση με γόνατα Μακ-Φέρσον και πίσω ανάρτηση με ημι-άκαμπτο άξονα με ελατήρια και υδραυλικά αμορτισέρ.

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) τον Ιούνιο του 2014, το Citroën C-Elysée ευρωπαϊκών προδιαγραφών απέσπασε 3 στα 5 αστέρια στα τεστ πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με ποσοστά:

 71% στην προστασία ενηλίκων,
 75% στην προστασία ανηλίκων,
 33% για τα συστήματα ασφαλείας που διαθέτει στάνταρ και
 54% στην προστασία πεζών, σε προσομοίωση πρόσκρουσης με πεζούς.

Ωστόσο, στην πράξη το σκορ που κατάφερε στη δοκιμή ήταν ακόμα μεγαλύτερο, αλλά ειδικότερα στην πλαγιομετωπική πρόσκρουση, παρά τις καλές επιδόσεις στην προστασία ενηλίκων, διαπιστώθηκε μια πιθανότητα τραυματισμού για επιβάτες διαφορετικών διαστάσεων και σε λίγο διαφορετικές θέσεις. Ως αποτέλεσμα, το μοντέλο υπέστη ποινή αφαίρεσης κάποιων βαθμών.

Ανανέωση του 2016 

Τον Νοέμβριο του 2016, το C-Elysée υπέστη μια ελαφρά ανανέωση, που αποκαλύφθηκε επίσημα στις 14 Νοεμβρίου. Εξωτερικά, απέκτησε μπροστινά και πίσω φώτα τρισδιάστατης σχεδίασης, διακόσμηση με χρώμιο στο μπροστινό μέρος και φώτα ημέρας με τεχνολογία LED, τα οποία είναι πάνω από τα φώτα ομίχλης. Στο ταμπλό, τοποθετήθηκε μια νέα οθόνη αφής 7 ιντσών με σύστημα πολυμέσων (multimedia) Citroën Connect Nav και Citroën Connect Radio, ενώ προστέθηκε και έξτρα κάμερα οπισθοπορείας. Ταυτόχρονα, εμφανίστηκε προαιρετικό 6-τάχυτο αυτόματο κιβώτιο στον κινητήρα 1.6 VTi των 115 hp, που αντικατέστησε το προηγούμενο έξτρα 4-τάχυτο αυτόματο.

Αντίθετα με το αρχικό C-Elysée του 2012, η ανανεωμένη εκδοχή του μοντέλου παρουσιάστηκε πρώτα στη Γαλλία, στις 7 Ιανουαρίου 2017, με τιμή εκκίνησης τότε στα 13.750 ευρώ, ενώ σύντομα ακολούθησαν και οι άλλες αγορές διεθνώς.

Τεχνικά στοιχεία 
Ο μοναδικός διαθέσιμος κινητήρας ντίζελ είναι ο 1.6 λίτρων HDi 92 hp, με ή χωρίς φίλτρο κατακράτησης σωματιδίων, αναλόγως με τη χώρα. Ειδικότερα όμως τα C-Elysée ευρωπαϊκών προδιαγραφών, φέρουν όλα στάνταρ το σχετικό φίλτρο σωματιδίων.

Αγωνιστική έκδοση 

Η εκδοχή ράλλυ του Citroën C-Elysée αποκαλύφθηκε επίσημα στις 24 Ιουλίου 2013 και ξεκίνησε τη συμμετοχή της από το παγκόσμιο πρωτάθλημα της σεζόν του 2014. Φέρει τον κινητήρα βενζίνης 1.6 λίτρων του αγωνιστικού DS3 WRC, με την ισχύ όμως στο αγωνιστικό C-Elysée να έχει ρυθμιστεί στους 380 ίππους. Σε αντίθεση με την πολιτική έκδοση του C-Elysée, που δεν είχε αρχικά κυκλοφορήσει σε όλες τις αγορές διεθνώς, το αγωνιστικό μοντέλο είχε εξ αρχής πλήρως διεθνή παρουσία στο σύνολο όλων των αγώνων ράλλυ και μάλιστα κέρδισε 3 συνεχόμενα παγκόσμια πρωταθλήματα κατασκευαστών.

Αναφορές

Εξωτερικοί σύνδεσμοι 
 
 Αφιέρωμα στο Citroën C-Elysée από το Citroënët (στα αγγλικά)
 Η επίσημη Ελληνική ιστοσελίδα του Citroën C-Elysée 

C-Elysee
Μικρομεσαία αυτοκίνητα
Γαλλικά αυτοκίνητα
Αυτοκίνητα ράλλυ